|  |  |
| --- | --- |
| Styrelsesvedtægt for  Vordingborg KOmmunes Skoler |  |

|  |
| --- |
|  |
| 2019 |
| vordingborg.dk |

|  |
| --- |
| **Vordingborg Kommune**  Østerbro 2  4720 Præstø |

Styrelsesvedtægt for Vordingborg Kommunes skoler

Udgivet af Vordingborg Kommune

Udarbejdet af: Afdeling for Dagtilbud og Skoler

# Styrelsesvedtægt FoR VordinGborg Kommunes Skoler

Vedtægten følger den til enhver til gældende lovgivning på området. Vedtægten gælder for alle kommunale skoler.

**§ 1.** Skolebestyrelsernes sammensætning.

Skolebestyrelserne sammensættes således:

|  |  |  |  |  |
| --- | --- | --- | --- | --- |
| Skole | Forældre-  repræsentanter | Medarbejder-  repræsentanter | Elev-  repræsentanter | Øvrige lokale repræsentanter |
| Gåsetårnskolen | 9 | 2 | 5 | 1 |
| Kulsbjerg Skole | 7 | 2 | 3 | 1 |
| Møn Skole | 7 | 2 | 3 | 1 |
| Præstø Skole | 7 | 2 | 2 | 1 |
| Svend Gønge-Skolen | 7 | 2 | 2 | 1 |
| Kalvehave Skole & Børnehus | 4 | 2 | 1 | 1 |

Det delegeres til de enkelte bestyrelser at beslutte, hvilken lokal repræsentant for det lokale erhvervsliv, lokale ungdomsuddannelsesinstitutioner eller lokale foreninger, der indtræder i bestyrelsen.

Antallet af pladser til forældrerepræsentanter, der skal besættes ved forskudt valg, er følgende:

|  |  |
| --- | --- |
| Skole | Forældre-repræsentanter |
| Gåsetårnskolen | 3 |
| Kulsbjerg Skole | 3 |
| Møn Skole | 3 |
| Præstø Skole | 3 |
| Svend Gønge-Skolen | 3 |
| Kalvehave Skole & Børnehus | 2 |

Stk.2. Skolens leder og dennes stedfortræder varetager skolebestyrelsens sekretærfunktioner og deltager i møderne uden stemmeret.

Stk. 3. Elevrepræsentanterne må ikke deltage i afstemning af eller overvære den del af forhandlingerne, der angår sager vedrørende enkeltpersoner.

Stk.4. **Særligt for Kalvehave Skole & Børnehus**

Bestyrelsen består af:

1 medarbejderrepræsentant for daginstitutionen

1 medarbejderrepræsentant for skolen

2 forældrerepræsentanter for daginstitutionen (en for almendelen og en for ressourcedelen)

2 forældrerepræsentanter for skolen

1 lokal repræsentant

1 elevrepræsentant

Derudover vælges 4 suppleanter for forældrerepræsentanterne og 1 suppleant blandt medarbejderne.

**§ 2.** På alle skoler vælges forældrerepræsentanterne og deres stedfortrædere som udgangspunkt for 4 skoleår, og efter ansøgning til skolebestyrelsen evt. for 2 år.

Stk. 2. Medarbejderrepræsentanterne vælges på den måde, at skolens leder indkalder samtlige medarbejdere på skolen til en fælles valghandling. Alle medarbejdere kan stemme på alle kandidater. De 2 medarbejdere der har fået flest og næst flest stemmer, er valgt. 2 stedfortrædere vælges efter samme fremgangsmåde. Ved medarbejdere forstås personer, der er omfattet af skolelederens ledelseskompetence. De pågældende personers ansættelsesforhold skal ikke have en varighed på under 1 år, fordi medlemmernes valgperiode er 1 år. Tvivlstilfælde afgøres af børne- og kulturdirektøren.

Stk. 3. Valg iht. stk. 2 finder sted i marts måned forud for skoleårets start.

Stk. 4. Elevrepræsentanterne og deres stedfortrædere til skolebestyrelsen vælges af elevrådet/elevforsamlingen. Skolens leder forestår valget.

Stk. 5. Valg iht. stk. 4 finder sted ved skoleårets start.

**§ 3.** På skolebestyrelsens første møde vælger skolebestyrelsen en af forældrerepræsentanterne som formand ved bundet flertalsvalg [[1].](http://www.vordingborg.dk/cms/site.aspx?p=10458#_ftn1)

**§ 4.** Skolebestyrelsens møder holdes for lukkede døre.

Stk. 2. Skolebestyrelsen kan indbyde andre til at deltage i møderne, når særlige forhold taler derfor.

**§ 5.** Hvis et medlem udtræder af skolebestyrelsen, indtræder en stedfortræder for resten af valgperioden.

**§ 6.** Skolebestyrelsen holder møde, når det ønskes af formanden eller når en tredjedel af bestyrelsens medlemmer ønsker det med angivelse af punkter til dagsordenen.Stk. 2. Formanden fastsætter tid og sted for møderne.

**§ 7.** Formanden indkalder til møde med mindst 14 dages varsel.

Stk. 2. Formanden udarbejder en dagsorden for møderne, som sendes til medlemmerne senest 4 hverdage inden mødet sammen med eventuelle bilag. Såfremt et medlem ønsker et punkt optaget på dagsordenen, skal det meddeles formanden senest 8 dage før mødet afholdes.

Stk. 3. I særlige tilfælde kan formanden indkalde til møde med kortere varsel. Når mødet indkaldes, skal formanden så vidt muligt forinden underrette medlemmerne om de sager, der skal behandles på mødet.

**§ 8.** Skolebestyrelsen er beslutningsdygtig, når mere end halvdelen af de stemmeberettigede medlemmer er til stede.

**§ 9.** Medlemmerne kan kun deltage i bestyrelsens afstemninger, når de er personligt til stede under disse.

**§ 10.** Alle beslutninger træffes ved simpelt stemmeflertal.

Stk. 2. Ved stemmelighed er formandens stemme udslagsgivende.

Samtlige medlemmer af skolebestyrelsen har stemmeret, jf. dog § 1, stk. 3.

**§ 11.** Der føres en protokol over bestyrelsens beslutninger. I beslutningsprotokollen anføres for hvert møde, hvilke personer, der har været til stede. Beslutningsprotokollen underskrives efter hvert møde af de medlemmer, der har deltaget i mødet.

Stk. 2. Ethvert medlem kan forlange afvigende opfattelser tilført protokollen og medsendt bestyrelsens udtalelser og beslutninger.

Stk. 3. Skolens leder eller dennes stedfortræder fører under møderne bestyrelsens protokol. Skolens leder vil i forbindelse med spørgsmål om beslutningernes legalitet kunne tilføje protokollen sin opfattelse.

Stk. 4. Dagsordenen og beslutningsprotokollen er med de begrænsninger, der følger af lovgivningens regler om tavshedspligt, tilgængelig for kommunens borgere, og offentliggøres på skolens hjemmeside senest 8 dage efter mødet.

**§ 12.** Skolebestyrelsen afgiver en årlig beretning, som offentliggøres på skolens intranet.

Stk. 2. Skolebestyrelsen indkalder mindst en gang årligt forældrene til et fælles møde til drøftelse af skolens virksomhed. På et sådant møde behandles årsberetningen.

**§ 13.** Skolebestyrelsen kan i øvrigt selv fastsætte sin forretningsorden.

**§ 14.** Skolebestyrelsen udøver sin virksomhed inden for de mål og rammer, der er fastsat af kommunalbestyrelsen.

Stk. 2. Kommunalbestyrelsen delegerer sine beføjelser i henhold til lov om folkeskolen til skolebestyrelserne bortset fra:

1. Bevillingskompetencen.
2. Arbejdsgiverkompetencen.

**Kommunalbestyrelsen har specifikt delegeret sine beføjelser til skolebestyrelserne på følgende områder:**

1. Skolebestyrelsen kan kræve, at den enkelte elevs forældre sørger for elevens forplejning under ekskursioner, og at forældrene skal betale for elevernes forplejning under lejrskoler og skolerejser, og skolebestyrelsen træffer beslutning om dækning af øvrige udgifter til ekskursioner, lejrskoler og skolerejser (folkeskoleloven, § 40, stk. 5).
2. Inden for skolens samlede budgetramme og inden for de fælles kommunale retningslinjer træffer skolebestyrelsen beslutning om det Pædagogiske Læringscenter (§19, stk. 2).
3. Inden for skolens samlede budgetramme og inden for de fælles kommunale retningslinjer fastlægger skolebestyrelsen skolens udbud af valgfag under hensyn til gældende bestemmelser, herunder at der er udarbejdet en af kommunalbestyrelsen godkendt læseplan (§10, stk. 3 og § 44, stk. 2 og stk. 8).
4. Kompetence til at beslutte om valgperiode skal være 2 år for de forældrevalgte repræsentanter der måtte ønske dette delegeres til skolebestyrelsen med efterfølgende orientering til Udvalget for Børn, Unge og Familie. (§ 42, stk.12).

**§ 15.** Skolens elever danner et elevråd. På skoler med afdelingsstruktur har elever ved hver afdeling, som har 5. eller højere klassetrin, ret til at danne et afdelingselevråd.

**§ 16.** For at styrke dialogen mellem skolerne og Udvalget for Børn, Unge og Familie afholdes to årlige dialogmøder.

Stk. 2. Der afholdes ét fælles dialogmøde mellem udvalget og skolebestyrelser og ét møde mellem udvalget og hver skolebestyrelse.

Stk. 3. I dialogmøderne deltager følgende:

* Skolebestyrelser (alle medlemmer).
* Skoleledere.
* Udvalget for Børn, Unge og Familie.
* Chef for afdeling for Dagtilbud og Skole.
* Direktør for Børn og Kultur.

**§ 17.** Denne vedtægt træder i kraft den 27. november 2019.

Stk. 2. I forbindelse med ændringer i styrelsesvedtægten indhentes udtalelse fra skolebestyrelserne.

Godkendt af Kommunalbestyrelsen den 27. november 2019.

1. [Ved flertalsvalg er den kandidat valgt, som opnår stemmer fra et flertal af de tilstedeværende medlemmer. Opnås et sådant flertal ikke ved 1. afstemning, foretages en ny afstemning. Ved 2. afstemning er en kandidat valgt, hvis den pågældende opnår stemmer fra et flertal af de tilstedeværende medlemmer eller, hvis der kun afgives stemmer på den pågældende. Bringer 2. afstemning heller ikke nogen afgørelse, foretages bundet valg mellem de to, der ved 2. afstemning har fået flest stemmer, således at det ved stemmelighed afgøres ved lodtrækning, hvilke to der ved det bundne valg (3. afstemning) skal stemmes på. Står stemmerne lige ved 3. afstemning, træffes afgørelsen ved lodtrækning.](http://www.vordingborg.dk/cms/site.aspx?p=10458#_ftnref1)

|  |
| --- |
| **Vordingborg Kommune**  Postboks 200  Østerbro 2  4720 Præstø  Tlf. 55 36 36 36 |